Иван Вазов
Ода

chitanka.info

По случаят на възкачването на първи български народен екзарх на екзаршеский трон в Цариград.

Пей, о музо обичлива,

сладко в тоз тържествен ден,

в които правдата надвива

и Фенер е победен.

С радост българинът гледа

после дълголетен мрак

на свещений трон да седа

пастир еднороден, драг!

Сребробистрата речица, що с извивки лъкатушни

из зелената морава бързо, весела се лей,

пляска галено вълни си и си дума, и си шушни:

България ще живей!

Птиченцето, що си фърка из въздухът ароматний,

тая драга вест разнося, чурулика и си пей;

и отдето заминува, то казува с глас приятний:

България ще живей!

Всяко сърце благородно тупа с радост, като чува,

че народ със славна битност веч оковите пилей,

що го в жален мрак държали; и при тая вест казува:

България ще живей!

А преминала България след страданья, дни злочести,

вижда черква си свободна и съдбата си, че грей,

и в надежди нови, светли тържествува с цвят и с песни,

че навеки ще живей!

Пей, о, музо обичлива,

сладко в тоз тържествен ден,

в който правдата надвива

и Фенер е победен.

С радост българинът гледа

после дълговременен мрак

на свещений трон да седа

пастир еднороден, драг!

Галац, 1872, март 15

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.